આમ તો ખરેખર! આ મુંડક ઉપનિષદમાં જે રીતે અક્ષરબ્રહ્મનું નિરૂપણ થયું છે તે જોતાં તો એમ જ લાગે કે હવે પરબ્રહ્મનો મહિમા કઈ રીતે કહેશે? અને આમ લાગવું તે સ્વાભાવિક પણ છે. કારણ કે સર્વ જગતનું કારણ, વ્યાપક અને આધાર બધું જ અક્ષરબ્રહ્મ! તો પરબ્રહ્મ માટે શું કહેવું? તેથી કોઈને એમ પણ ભ્રાન્તિ થઈ જાય કે આ અક્ષર અથવા તો બ્રહ્મ શબ્દથી કહેવાયેલું તત્ત્વ પરમાત્મા જ તો નહીં હોય ને? બસ! આ જ વાત અંગિરા મુનિ હવે સમજાવશે. તેઓને ખૂબ સ્પષ્ટપણે ખ્યાલ છે કે તેઓ શું બોલી રહ્યા છે. આ તો વેદવાણી છે. પરબ્રહ્મનો યથાર્થ મહિમા ગાવા બેસીએ તો તે ગાઈ શકાય એવો જ નથી. ‘यतो वाचो निवर्तन्ते अप्राप्य मनसा सह।’ (તૈત્તિરીય ઉપનિષદ આનંદવલ્લી - ૪) આમ તેમના માટે કહેવાયું છે. વળી, જેટલો કાંઈ તેમનો મહિમા ગાઈએ તે તો અક્ષરબ્રહ્મમાં જ સમાઈ જાય તેમ છે. એટલે જ પરબ્રહ્મનો યથાર્થ મહિમા ગાવાની એક વિશિષ્ટ રીત અંગિરા મુનિ અહીં દર્શાવી રહ્યા છે. તેઓએ કહ્યું, પરમાત્મા માટે તો એટલું કહી શકાય કે - ‘अक्षरात् परतः परः’ (મુંડક ઉપનિષદ - ૨/૧/૨) સર્વથી પર એવા જે અક્ષરબ્રહ્મ એનાથી પણ પર એ પરમાત્મા છે. કહેતાં તેઓ તો અક્ષરના પણ નિયામક છે, વ્યાપક છે, આધાર છે અને ઉપાસ્ય છે. જેમ કોઈ એક વ્યક્તિને અબજોપતિ અને સત્તાધીશ તરીકે વર્ણવીને પછી કહેવામાં આવે કે એ તો આ બીજી વ્યક્તિનો દાસ છે તો તે બીજી વ્યક્તિની મોટપ કેવી કહેવાય! એવી આ વાત છે. પરમાત્મા તો 'અક્ષરાધિપતિ' છે. અક્ષરબ્રહ્મ તો તેના દાસ છે.